อิ่มกันได้ทั้งวัน..เมื่อมาจัดเต็ม! เมนูโดนๆ ได้ตั้งแต่เช้ายันเย็นกับหลากหลายรสชาติ ที่ร้าน Rose Lamoon

ณ ถนนอโศก-เพชรบุรี ขึ้นชื่อเรื่องรถติด ยิ่งเป็นวันจันทร์-ศุกร์ ไม่ต้องเอ่ยถึงเลยค่ะ ถ้าเกิดหิวขึ้นมาระหว่างนั้นแล้วล่ะก็คงได้แต่ทำใจ ไม่สิ! สวรรค์เข้าข้างเรา >< เพราะมีร้านอาหารสุดชิลล์อยู่ไม่ไกล หัวเราะด้วยความสะใจ แล้วดริฟรถไปที่ร้านทันที มื้อนี้รอดแล้วววววว

Rose Lamoon ร้านอาหารกึ่งคาเฟ่ที่เปิดให้บริการตั้งแต่เช้ายันเย็น ร้านแบ่งเป็น 2 ชั้น ตกแต่งร้านในสไตล์ลอฟต์ด้วยโทนสีดำและเทา มีที่นั่งรับรองลูกค้าได้ถึง 60 คน

ที่ร้านเปิดทุกวัน ตั้งแต่เวลา 06.30 - 23.00 น. เลยนะคะ ช่วงเช้ามีบริการบุฟเฟ่ต์อาหารเช้าและเชตอาหารเช้าให้บริการกันตั้งแต่ 06.30-10.30 น. ถ้าสนใจสามารถ walk in เข้ามาได้เลยค่ะ ส่วนเมนูอาหารของร้าน Rose Lamoon มีทั้งอาหารไทยฟิวชั่น อาหารจีน และยุโรป ให้ลูกค้าได้เลือกกับแบบจุใจ

หิวจนตาลายเลยขอให้พี่พนักงานช่วยจัดเมนูมาให้ ขอแบบเด็ดๆ โดนๆ เป็นเมนูแนะนำของร้านแบบที่กินแล้วติดใจจนต้องกลับมากินอีก ผ่านไป 20 นาที มาเต็มถึง 5 เมนู พร้อมแล้วก็ลุยเลย!!

ประเดิมจานแรกด้วย “แกงกะหรี่ไก่ทอด” (150 บาท) ไก่ของที่นี่กรอบนานขนาดวางไว้รอจานอื่นๆ มาเสิร์ฟครบก็ยังกรอบอยู่ ส่วนตัวแกงกะหรี่เป็นสูตรแบบไทยๆ หอมกลิ่นเครื่องเทศสุดพลัง

ตามด้วยเมนูไดเอตที่สาวๆ โปรดปราณ มาแล้วต้องสั่ง “เห็ดกรอบซอสมะนาว” (120 บาท) เห็ดนางฟ้าชุปแป้งทอด กรุบกรอบกำลังสาม จิ้มกับซอสมะนาวรสเปรี้ยวจี๊ดสูตรพิเศษของทางร้านที่คิดขึ้นโดยใช้โยเกิร์ต มะนาว และมายองเนส

ถัดมาอีกจาน “ไก่ผัดเม็ดมะม่วง” (120 บาท) เป็นเมนูที่ชาวต่างชาติปลื้มสุดๆ เพราะรสชาติไม่เผ็ด ตัวซอสเปรี้ยวอมหวาน ส่วนตัวไก่นำไปชุปแป้งทอดให้กรุบกรอบก่อนนำไปผัด จะทานเล่นหรือทานคู่กับข้าวสวยก็เวิร์คค่ะ

จัดกันต่อด้วย “สปาเกตตีไข่กุ้ง” (150 บาท) เมนูนี้พิเศษที่มีกลิ่นหอมของวัตถุดิบที่ได้จากการนำเส้นไปผัดกับออย เนย พริก และกระเทียม ก่อนใส่กุ้งลงไปตามด้วยไวน์ช่วยดับกลิ่นคาวของอาหารทะเล ตบท้ายด้วยไข่กุ้งและสาหร่าย

ตบท้ายด้วยเมนูฮอตของร้าน “ยำคะน้ากุ้งสด” (120 บาท) รสชาติจัดจ้าน เปรี้ยว หวาน เค็ม เผ็ด ครบรส กุ้งสดเนื้อเด้งตัวใหญ่เท่าช้อนเลยค่ะ ส่วนคะน้าก็กรุบกรอบ บอกเลยว่าฟินมาก แต่ไม่ว่าจะฟินแค่ไหนก็ไม่ลืมเติมความสดชื่นด้วยน้ำดื่มเนสท์เล่ เพียวไลฟ์

